Helsingin moottoritie oikaistaan Lempäälästä suoraan Pirkkalaan – Uusi kehätie tuo suoran reitin Hervannasta lentokentälle

Tampereen seudun liikenteelle on luvassa kaksi suurta uudistusta: valtatie 3:n oikaisu ja uusi kehätie. Helsinki–Tampere -moottoritie eli valtatie 3 aiotaan oikaista Lempäälän Kuljusta suoraan Pirkkalan Linnakallioon. Helsingin moottoritieltä ei sen jälkeen enää tarvitse kulkea läntiselle kehätielle Pirkkalaan Lakalaivan ja Sarankulman kautta. Lempäälän ja Pirkkalan välinen matka lyhenee 6 kilometriä ja matka-aikaa säästyy 4–5 minuuttia. Koska liikenne Helsingin moottoritien alkupään tienoilla lisääntyy, oikaisu jakaa liikennettä nykyisen valtatie 3:n ja oikaisevan moottoritien välillä ja autoilijat välttävät ruuhkat Lempäälän Sääksjärvellä sekä Tampereen Lakalaivassa ja Sarankulmassa. Tästä hyötyvät Tampereen seudun, Pirkanmaan ja jopa koko Suomen liikenne ja kuljetukset. Oikaisu myös vähentää tarvetta rakentaa uusia kaistoja Helsingin moottoritielle. Ennusteen mukaan Tampereen ja Lempäälän välinen liikenne näet tuplaantuu 20 vuodessa jopa 65 000 autoon vuorokaudessa. Ellei mitään tehdä, liikenteen ennustetaan ruuhkautuvan moottoritiellä ja nopeuksien putoavan 60-80 kilometriin tunnissa. Teiden rakentamisen liitännäisenä Lempäälä ja Pirkkala haluavat kaavoittaa alueelle uusia laajoja yritystonttialueita ja asuinalueita. Alueelle syntyy noin 20 000 uutta työpaikkaa ja sinne sijoittuu noin 20 000 uutta asukasta. Suunnitelmissa Tampereen kasvun pääpainopiste on Lempäälän suunnassa, kohti Helsinkiä. Kehätie tuo suoran yhteyden lentokentälle Lähelle valtatie 3:n oikaisua, nykyisen läntisen kehätien eteläpuolelle aiotaan rakentaa myös kehätie 2. Se on määrä tehdä ensin Tampere–Pirkkalan lentokentältä Sääksjärvelle, missä se liittyy Ruskontiehen, jo olemassa olevaan pätkään kehätietä. Kehätie 2 muodostaa esimerkiksi Tampereen Hervannan yliopistokampukselta suoran yhteyden Tampere-Pirkkalan lentokentälle. Samoin se yhdistää Tampereen Ruskon, Lempäälän ja Pirkkalan yritysalueet ja luo niistä suoran reitin lentokentälle. Tulevaisuudessa kehätie 2 on määrä rakentaa Kangasalan Lentolaan asti ja vielä kaukaisemmassa tulevaisuudessa jopa Jyväskyläntielle Tarastenjärvelle saakka. Pirkanmaan Ely-keskus on saanut tälle ja ensi vuodelle rahaa valtatie 3:n oikaisun ja kehätie 2:n suunnittelua varten. Yleissuunnitelman ja ympäristövaikutusten arviointimenettely on alkamassa. Ely-keskuksen johtaja Juha Sammallahti arvioi sen vievän pari vuotta. –Kun konkreettisia suunnitelmia esitellään yleisötilaisuuksissa, silloin esimerkiksi asukkaiden ja luontojärjestöjen kannattaa olla aktiivisia, hän kehottaa. Ruuhkia tiedossa Helsingin moottoritien liikenne lisääntyy niin, että Lempäälän Sääksjärven kohdalla se on 1,5-kertaistunut runsaassa 10 vuodessa ja ohitustiellä Pirkkalan Sarankulmassa kasvanut vielä tätäkin enemmän. Liikenteen ennustetaan yhä lisääntyvän. –Vaikka Tampereen seudulle saadaan lisää joukkoliikennettä, se ei riitä estämään ruuhkia. Väestö kasvaa Tampereen seudulla niin paljon. Tampereen seutu on myös keskeisten valtateiden risteyskohta, joten ohittavaa liikennettä ja logistisia kuljetuksia on paljon. Valtatie 3:n oikaisu tehdäänkin ennen kaikkea valtakunnallista liikennettä varten, valottaa Pirkanmaan Liiton maakuntakaavoitusjohtaja Karoliina Laakkonen-Pöntys . Oikaisu toteutunee noin 20 vuoden kuluessa. Uhkia luonnolle Sekä valtatie 3:n oikaisu että kehä 2 on merkitty Pirkanmaan uuteen maakuntakaavaan. Nyt alkaa niiden tarkempi suunnittelu ja tarkempien sijoituskohtien etsiminen. –Yleissuunnitelman teossa ja yva-menettelyssä tarkastellaan myös luontokohteisiin, eri lintu- ja eläinlajeihin sekä virkistysalueisiin kohdistuvia uhkia ja keinoja lieventää haitallisia vaikutuksia, Laakkonen-Pöntys tähdentää. Pirkkalan ja Lempäälän välinen alue, johon moottoritien oikaisu ja kehätie 2 aiotaan tehdä, on melko yhtenäistä metsää ja siellä on muun muassa retkeilyreittejä, Pulkajärven Natura-alue sekä maakuntakaavaan merkittyjä virkistysaluevarauksia. –Ne pitää ottaa suunnittelussa huomioon. Uuden väylän lasketaan paikoin lisäävän melua ja toisaalta vähentävän sitä nykyisen moottoritien alkupäässä. Oikaisun vuoksi 400 kilovoltin voimajohtoa pitää siirtää Lempäälässä 2 kahden kilometrin matkalla. Valtatie 3:n oikaisun on määrä lähteä Helsingin moottoritieltä Lempäälän Kuljusta kohdasta, jossa nyt on siniseksi valaistu voimalinja. Pirkkalassa uusi tie yhtyy läntiseen ohitustiehen Linnakalliossa, lentokentän liittymästä muutama kilometri Sarankulmaan päin. Oikaisu on 4-kaistainen moottoritie, jolla on Pirkkalan päätä lukuun ottamatta 120 kilometrin nopeusrajoitus. Tietä kutsutaan myös Puskiaisten oikaisuksi. Helsingin moottoritielle on tarkoitus rakentaa molempiin suuntiin kolmas ajokaista Lempäälän Marjamäen ja Kuljun väliselle osuudelle. Samoin lisäkaistoja on tulossa läntiselle kehätielle Pirkkalaan. Valtatie 3:n oikaisun rakentamisen arvioidaan maksavan 110 miljoonaa. Oikaisu tehtäneen vasta parinkymmenen vuoden kuluttua. Kehä 2 ei ole moottoritie, vaan Pirkkalaa, Lempäälää, Tamperetta ja Kangasalaa yhdistävä seudullinen kokoojaväylä. Tiellä on 60 kilometrin nopeusrajoitus. Kehätien rakentamisen arvioidaan maksavan 30 tai 40 miljoonaa siitä riippuen, tehdäänkö se 2- vai 4-kaistaisena.